Andris Nelsons

**Andris Nelsons** (dzimis  Rīgā) ir latviešu diriģents.
## Dzīvesgājums
Dzimis Rīgā 1978. gada 18. novembrī mūziķu ģimenē. Mācījās Emīla Dārziņa mūzikas skolā, bija Latvijas Nacionālās operas orķestra trompetists. Studēja Latvijas Mūzikas akadēmijā, pēc kuras beigšanas 2001. gadā papildinājās diriģēšanas mākslā pie diriģentiem Aleksandra Titova, Nēmes Jervi, Jormas Panula un Marisa Jansona.

No 2003. līdz 2007. gadam Andris Nelsons bija Latvijas Nacionālās operas galvenais diriģents, šajā laikā operas repertuārā bija Verdi "Aīda", Pučīni "Madama Butterfly", Pučīni "Turandota", Čaikovska "Pīķa dāma", Vāgnera "Valkīra" u.c. 2007.gadā Nelsons debitēja Berlīnes Vācu operā ar Pučīni "Bohēmas" izrādi, 2008. gadā Hamburgas Valsts operā un Berlīnes Valsts operā ar "Turandotas" un Vīnes Valsts operā ar "Pīķa dāmas" izrādēm.

Nelsons kļuvis par vienu no starptautiski pieprasītākajiem mūsdienu diriģentiem, darbojoties gan operas, gan koncertžanrā.
2009. gadā Berlīnes Vācu operā viņš diriģēja Čaikovska "Jevgeņiju Oņeginu", Vīnes Valsts operā Pučīni "Tosku" un "Madama Butterfly", bet Ņujorkas Metropoles opernamā Pučīni "Turandotu" un Londonas karaliskajā Koventgārdena operā Pučīni operu "Bohēma".

Kopš 2008. gada viņš ir Birmingemas Simfoniskā orķestra muzikālais vadītājs, līdztekus vadot arī Ziemeļrietumu Vācijas filharmonijas orķestri Herfordā (*Nordwestdeutsche Philharmonie*, 2007-2009). Nelsons diriģējis arī daudzus citus slavenus orķestrus.

2009. gadā Nelsons Zalcburgas festivālā diriģēja orķestri *Camerata Salzburg*, 2010. un 2011. gadā Baireitas festivālā viņš diriģēja Riharda Vāgnera operas "Loengrīns" jauniestudējumu.

2011./2012.gada sezonā diriģents debitēja pie Leipcigas "*Gewandhaus*" orķestra pults.

Kopš 2014. gada ir Bostonas simfoniskā orķestra un kopš 2018. gada arī Leipcigas "Gewandhaus" orķestra mākslinieciskais vadītājs. Apskatnieki vērtē, ka viņam izdevies atjaunot Bostonas orķestra slavu, kas bija padzisusi pirms Nelsona ierašanās.

Nelsons 2011. gadā Rīgā salaulājās ar operdziedātāju Kristīni Opolais un 2011. gada 28. decembrī viņiem piedzima meita Adriana Anna. 2018. gadā izšķīrušies.

## Apbalvojumi
* Latvijas Lielā Mūzikas balva par izciliem sasniegumiem mūzikā (2001, 2010)
* Latvijas Republikas Ministru kabineta balva par izciliem sasniegumiem atskaņotājmākslā un nopelniem Latvijas valsts tēla veidošanā (2009)
* Vācijas fonoakadēmijas balva *Echo Klassik* kā gada labākajam diriģentam par Igora Stravinska baleta "Ugunsputns" un "Psalmu simfonijas" ieskaņojumu kopā ar Birmingemas simfonisko orķestri (2011)
* Baltijas asamblejas balva mākslā (2011)
* Latvijas Zinātņu akadēmijas Goda loceklis (2012)
* ''Grammy'' balva nominācijā Labākais orķestra sniegums par «Deutsche Grammophon» izdoto Dmitrija Šostakoviča 10. simfonijas ierakstu (2016).
* *Grammy* balva nominācijā Labākais orķestra sniegums par «Deutsche Grammophon» izdoto Dmitrija Šostakoviča 5., 8. un 9. simfonijas ierakstu (2017).
* ASV klasiskās mūzikas žurnāls *[[Musical America Worldwide]]* atzina par 2018. gada mākslinieku.''

## Vadītie orķestri
* Latvijas Nacionālās operas orķestris 2003-2007
* Nordwestdeutsche Philharmonie, Herford, 2007-2009
* Birmingemas simfoniskais orķestris (CBSO) 2007-2014
* Bostonas simfoniskais orķestris, ASV (kopš 2014)
* Leipcigas "Gewandhaus" orķestris (kopš 2018)

## Atsauces

## Ārējās saites
* Andris Nelsons diriģē "Karmenas" uvertīru Vīnes Valsts operā (2010)
*